K O R R A L D U S

Haapsalu								19. november 2025 nr 1005

Detailplaneeringu algatamine
(Taime tn 7, Paralepa alevik, 
Haapsalu linn, Lääne maakond)

Spinoso OÜ (registrikood 12790711) esitas Haapsalu Linnavalitsusele taotluse, millega tehakse ettepanek Taime tn 7, Paralepa alevik, Haapsalu linn, Lääne maakond detailplaneeringu algatamiseks.

Planeeringuala suurus on ligikaudu 7,5 ha. Planeeringuala hõlmab eraomandis olevat Taime tn 7 kinnistut (katastritunnus 18401:001:0853), mille sihtotstarve on 100% maatulundusmaa ja pindala on 58 075 m2. Ruumilise terviklahenduse täitmise eesmärgil on osaliselt planeeringualale kaasatud munitsipaalomandis olev Taime tänav kinnistu (katastritunnus 67401:001:0278), mille sihtotstarve on 100% transpordimaa; riigiomandis olev Teeristi kinnistu (katastritunnus 67401:001:0641), mille sihtotstarve on 100% maatulundusmaa; eraomandis olev Männiku tee 30a kinnistu (katastritunnus 18401:001:0852), mille sihtotstarve on 100% maatulundusmaa; eraomandis olev Ööbiku tn 11 kinnistu (katastritunnus 18401:001:0776), mille sihtotstarve on 100% elamumaa; munitsipaalomandis olev Ööbiku tänav L1 kinnistu (katastritunnus 18401:001:0775), mille sihtotstarve on 100% transpordimaa; eraomandis olev Ööbiku tn 12 kinnistu (katastritunnus 18401:001:0774), mille sihtotstarve on 100% elamumaa; eraomandis olev Taime tn 5 kinnistu (katastritunnus 18401:001:0773), mille sihtotstarve on 100% elamumaa.

Detailplaneeringu eesmärk on praeguse maatulundusmaa sihtotstarbega kinnistu jagamine elamukruntideks. Elamumaa kinnistute orienteeruv pindala on ca 1000-1500 m2. Kinnistu kavandatavad sihtotstarbed on elamumaa ja transpordimaa. Tegelik krundijaotus, sh elamukruntide arv ja suurused selguvad edasises planeerimisprotsessis.

Planeeritavale krundile määratakse ehitusõigus, arhitektuursed tingimused hoonete püstitamiseks, krundi teenindamiseks vajalike tehnovõrkude põhimõttelised asukohad, lahendatakse haljastuse- ja heakorra põhimõtted ning määratakse liiklus- ja parkimiskorraldus.

Haapsalu linna üldplaneering 2030+ kohaselt asub Taime tn 7 kinnistu elamu maa-alal, mis on ette nähtud üksik-, kaksik- või ridaelamute ehitamiseks. Lisaks asub Taime tn 7 kinnistu Paralepa ja Uuemõisa ehitustingimuste piirkonnas. Taime tänav kinnistu asub Haapsalu linna üldplaneering 2030+ kohaselt transpordi maa-alal, kus on lubatud liiklemiseks, parkimiseks ja transpordiks vajalikud rajatised koos maa-alaga, mis on vajalik nende ohutuse tagamiseks ja rajatiste korrashoiuks, sh sõiduteed, raudteed, lennuliikluse maa jms. Koostatava detailplaneeringu eesmärk vastab Haapsalu linna üldplaneeringule.

Haapsalu Linnavalitsus toetab detailplaneeringu taotleja soovi muuta kinnistu kasutamise otstarvet ja rajada kinnistule elamukrundid. Detailplaneeringu algataja, koostamise korraldaja ja kehtestaja on Haapsalu Linnavalitsus.

Detailplaneeringuala asub idas paikneva Asuküla peakraavi maaparandussüsteemi eesvoolu (id 15595687) ranna või kalda ehituskeeluvööndis ning Asuküla peakraavi ranna või kalda piiranguvööndis (id 15595686).

Kavandatav tegevus vastab Haapsalu Linnavolikogu 27.09.2024 otsusega nr 162 kehtestatud Haapsalu linna üldplaneeringule ning lähtudes Haapsalu linna üldplaneering 2030+ ptk 7. „Üldplaneeringule koostatud keskkonnamõju strateegilise hindamise kokkuvõte“, puudub vajadus algatada keskkonnamõju strateegiline eelhinnang.

Käesoleva detailplaneeringu algatamisega ei kavandata tegevust, mis oleks olulise keskkonnamõjuga keskkonnamõju hindamise ja keskkonnajuhtimissüsteemi seaduse (edaspidi KeHJS) § 33 lg 1 p 3 mõistes ning mis kohustab koostama keskkonnamõju strateegilist (edaspidi KSH) hindamist. Detailplaneeringus planeeritav tegevus ei sisalda KeHJS § 6 lg 2 toodud tegevusvaldkonda (taristu ehitamine või kasutamine), mille puhul tuleb kaaluda keskkonnamõju strateegilise hindamise vajadust.

Enne detailplaneeringu vastuvõtmist sõlmib linnavalitsus arendajaga notariaalse halduslepingu PlanS § 131 lõikes 1 nimetatud detailplaneeringukohaste ja planeeringulahenduse elluviimiseks otseselt vajalike ning sellega funktsionaalselt seotud rajatiste väljaehitamiseks.

Lähtudes Haapsalu Linnavolikogu 27.09.2024 otsusega nr 162 kehtestatud Haapsalu linna üldplaneeringust, juhindudes planeerimisseaduse § 128 lg 1, 5 – 8, kohaliku omavalitsuse korralduse seaduse § 30 lg 1 p 2, Haapsalu põhimääruse § 46 lg 1 p 2, Haapsalu Linnavolikogu 25.05.2018 otsusest nr 76 „Volituste andmine", Haapsalu Linnavolikogu 28.05.2021 otsusest nr 250 „Volituste andmine", muinsuskaitseseaduse § 61 lg 1, 3, 5, 6 ning haldusmenetluse seadusest, Haapsalu Linnavalitsus

k o r r a l d a b :

1.	Algatada Taime tn 7 detailplaneering asukohas Taime tn 7, Paralepa alevik, Haapsalu linn, Lääne maakond (detailplaneeringuala asendiplaan – Lisa 1). 
2.	Mitte algatada detailplaneeringule keskkonnamõju strateegilist hindamist.
3.	Kinnitada detailplaneeringu lähteseisukohad (Lisa 2).
4.	Planeeringu koostamise korraldajaks määrata Haapsalu Linnavalitsuse maa- ja planeerimisosakond.
5.	Maa- ja planeeringuosakonnal avaldada teade detailplaneeringu algatamisest 14 päeva jooksul selle algatamisest arvates Ametlikes Teadaannetes ja detailplaneeringu koostamise korraldaja veebilehel ning informeerida Maa- ja Ruumiametit. Detailplaneeringu algatamisest teavitatakse 30 päeva jooksul algatamisest arvates maakonnalehes. Detailplaneeringu algatamisest teavitatakse planeerimisseaduse § 127 lõigetes 1 ja 2 nimetatud isikuid ja asutusi 30 päeva jooksul selle algatamisest arvates.
6.	Otsus jõustub teatavakstegemisest.
7.	Korraldust on õigus vaidlustada 30 päeva jooksul, arvates päevast, millal vaiet esitama õigustatud isik korraldusest teada sai või oleks pidanud teada saama, esitades vaide Haapsalu Linnavalitsusele haldusmenetluse seadusega vaidemenetlusele kehtestatud korras. Korralduse peale on kaebeõigusega isikul õigus esitada kaebus Tallinna Halduskohtule halduskohtumenetluse seadustiku §-s 46 sätestatud tähtaegadel ja halduskohtumenetluse seadustikus sätestatud korras.

/allkirjastatud digitaalselt/

Urmas Sukles								/allkirjastatud digitaalselt/
Linnapea			
									Erko Kalev
									Linnasekretär